tartuNLP/wikipedia-smugri-20251201 huggingface dataset:
Hanna Šamrai

Hanna Šamrai, , (4. huhtikuuta 1869 Sestrynivka, Podolian kuvernementti – 7. elokuuta 1943 Kiova, Ukrainan SNT) oli ukrainalainen historioitsija ja kääntäjä. 1930-luvun alkupuolelle asti hän julkaisi Ukrainan tiedeakatemian jäsenenä sen kokoelmissa ja aikakauskirjoissa (1924–1929) tutkimuksia vasemman rannan Ukrainan kaupunkihistoriasta 1600-1700-luvulla ja artikkeleita Avtonom Soltanovskyin kertomuksista sekä Panteleimon Kulišin kirjallisista suunnitelmista 1870-luvulla.
Šamrain poika oli Serhi Šamrai, ja hänen veljiään olivat Myh’ailo Hruševskyi ja Oleksandr Hruševskyi.
Dustin Moskovitz

Dustin Moskovitz on yksi Facebookin perustajista. Hän toimi yhtiön ensimmäisenä teknisenä johtajana. Moskovitz oli mukana kehittämässä Facebookin alkuperäistä alustaa, joka on kasvanut yhdeksi maailman suurimmista sosiaalisen median alustoista. Hän oli vastuussa monista Facebookin keskeisimmistä ominaisuuksista, kuten uutissyötteestä ja ryhmistä, jotka toimivat edelleen keskeisinä osina alustaa. 
Vuonna 2008 Moskovitz perusti yhdessä Dustin Rosenin kanssa projektinhallintasovellus Asanan, joka on suunnattu yrityksille ja yhteisöille. Asana on suunniteltu helpottamaan tiimityötä ja projektien hallintaa. Sovellus on saavuttanut suuren suosion ja sitä käyttävät monet suuret yritykset ympäri maailmaa. Moskovitz on myös perustanut hyväntekeväisyysjärjestö Good Venturesin, joka keskittyy globaaleihin ongelmiin, kuten köyhyyteen ja terveydenhuoltoon. Järjestö on tehnyt yhteistyötä monien muiden hyväntekeväisyysjärjestöjen kanssa ja on saanut aikaan merkittäviä tuloksia eri puolilla maailmaa. 
Moskovitz on yksi maailman nuorimmista miljardööreistä ja hänen nettovarallisuutensa on arvioitu yli 20 miljardiin dollariin. Hän on myös tunnettu filantrooppi, joka on lahjoittanut merkittäviä summia hyväntekeväisyyteen. Moskovitz on ollut mukana monissa aloitteissa, jotka pyrkivät ratkaisemaan globaaleja ongelmia, kuten ilmastonmuutos ja köyhyys.
Magaluf (Costin kappale)

Magaluf on suomalaisen rap-artistin Costin single, joka julkaistiin 28. lokakuuta 2022. Kappaleella vierailee rap-artisti Jami Faltin.
Kappale debytoi Suomen singlelistalla julkaisuviikollaan sijalla 4. viikolla 44/2022.
”Magaluf” on ylittänyt kultalevyyn oikeuttavan kahden miljoonan striimauksen rajan ja platinalevyyn oikeuttavan neljän miljoonan striimauksen rajan.
Kangastus (Costin kappale)

Kangastus on suomalaisen rap-artistin Costin single, joka julkaistiin 16. syyskuuta 2022.
Kappale debytoi Suomen singlelistalla julkaisuviikollaan sijalla 9. viikolla 38/2022. Seuraavalla viikolla kappale saavutti parhaan listasijoituksensa sijoittuessaan sijalle 8.
”Kangastus” on ylittänyt kultalevyyn oikeuttavan kahden miljoonan striimauksen rajan ja platinalevyyn oikeuttavan neljän miljoonan striimauksen rajan.
Partyboy

Partyboy (tyyliteltynä PARTYBOY) on suomalaisen rap-artistin Costin single, joka julkaistiin 4. toukokuuta 2023. Kappaleella vierailee rap-artisti Lauri Haav.
Kappale debytoi Suomen singlelistalla julkaisuviikollaan sijalla 3. viikolla 19/2023.
”PARTYBOY” on ylittänyt kultalevyyn oikeuttavan kahden miljoonan striimauksen rajan.
Bedminster (New Jersey)

Bedminster on kunta ("township") Yhdysvalloissa New Jerseyn osavaltiossa. Sen väkiluku oli 8 272 vuonna 2020. Kunta sijaitsee Somersetin piirikunnassa. Kunta on nimetty Englannin Bedminsterin mukaan.
Yhdysvaltain 45. ja 47. presidentti Donald Trump omistaa yksityisen golfklubin Bedminsterissä.
Väestö.
Vuonna 2020 Bedminsterin 8 272 asukkaasta valkoisia oli 81,2 %, aasialaisia 7,4 % ja mustia 1,7 %. Asukkaista 8,3  kuului kahteen tai useampaan rotuun. 10,6 % asukkaista oli hispaanoja tai latinoja. Asukkaista 19,1 % puhui kotonaan jotain muuta kieltä kuin englantia ja 13,9 % asukkaista oli syntynyt ulkomailla.
Jojo Erholtz

Jojo Erholtz on suomalainen elokuva- ja televisio-ohjaaja sekä -leikkaaja.
Erholtz on opiskellut elokuvataiteen maisteriksi American Film Institute Conservatoriossa sekä National Film and Televison Schoolissa Britanniassa.
Hän ohjasi "Ex-onnellisten" 3. tuotantokauden (2020), "Maria Kallion" 1. tuotantokauden (2021) sekä "Kaverikirja"-sarjan (2022).
Bafta New Talent -palkinto myönnettiin Erholtzin leikkaustyölle 2012.
Polttoaineen ruiskutus

Polttoaineen ruiskutus on menetelmä polttoaineen syöttämiseen polttomoottorille. Ruiskutus käyttää pumppua eikä männän liikkeen muodostamaa imua. Ruiskutus syöttää polttoaineen sylinteriin tasaisemmin kuin kaasutin, jolloin saadaan enemmän tehoa ja vähemmän haitallisia päästöjä.
Ruiskutus voi toimia mekaanisesti tai elektronisesti. Ruiskutus voi tapahtua epäsuorasti sylinteriin johtavaan putkeen tai suoraan sylinteriin.
Ruiskutuksen kehitykseen vaikutti brittiläinen Herbert Akroyd Stuart, joka johti ensimmäisen kuulamoottorin valmistamiseen lisenssillä vuonna 1891. Hornsby-Akroyd-moottoreita käytettiin maataloudessa ja laivoissa. Nämä olivat tavallisesti yksisylinterisiä kaksitahtimoottoreita. Ensimmäinen puristusta ja sytytystä käyttävä ruiskutusmoottori rakennettiin vuonna 1902 ja eteni tuotantoon vuonna 1906. Moottori oli Léon Levavasseurin Antoinette 8V. Suoraa ruiskutusta käyttävä Hesselman-moottori esiteltiin vuonna 1925 ja sitä käytettiin linja-autoissa ja kuorma-autoissa 1940-luvulle saakka.
Ruiskutuksen kehitykseen vaikutti toinen maailmansota, jolloin hävittäjäkoneiden moottoreiden sakkaaminen ilmataisteluissa haluttiin välttää. Sodan jälkeen tekniikkaa haluttiin käyttää myös autoissa, mutta aikakauden tekniikka rajoitti mahdollisuuksia.
Kaasuttimet olivat tavallinen tapa bensiinikäyttöisissä autoissa 1980-luvun lopulle, jolloin polttoaineen ruiskutus tuli toivotuksi tavaksi. Kaasuttimet olivat tulleet monimutkaisemmiksi eri tarpeiden vuoksi ja kiristyneet päästörajat sekä katalysaattorit johtivat tarpeeseen ohjata polttoaineseosta tarkemmin. Polttoaineen suora ruiskutus on kehittyneempi askel epäsuoraan ruiskutukseen verrattuna, jolloin parempi tarkkuus saavuttaa täydellisemmän palamisen ja viileämmän moottorin, jolloin voi käyttää korkeampaa puristussuhdetta. Korkeampi puristussuhde parantaa hyötysuhdetta, joka parantaa polttoainetaloutta.
Dieselmoottorit saivat varhain hyötyä mekaanisesta ruiskutuksesta.
Mekaanista ruiskutusta kehitettiin autourheilun alkuaikoina ja käytetään edelleen tietyissä tapauksissa. Jatkuvan virtauksen polttoaineen ruiskutuksen pioneeriksi sanotaan Stu Hilbornia 1940-luvun lopulla. Järjestelmää käytetään kun polttoaineen tarve on lähes lineaarinen suhteessa moottorin kierroslukuun. Moottorin käyttövoimaa käytetään polttoainepumppuun, josta se välitetään suuttimille putkia pitkin.
Ruiskutuksen hyödyt kaasuttimeen ovat peräisin useista seikoista: virtaus moottoriin on parempi, jolloin hyötysuhde on parempi; seoksen jakaantuminen eri sylintereihin on tasaisempi; seoksen vahvuus on samanlainen jokaisessa sylinterissä; nestemäisen polttoaineen kaasuuntuminen on parempi kylmässä ilmassa; reagointi on parempi muuttuvaan kuormitukseen; venttiilit toimivat viileämpinä; ja ruiskujärjestelmä ei jäädy. Näiden johdosta kylmäkäynnistys on luotettavampi, tyhjäkäynti on tasaisempi ja polttoainetalous paranee.
Marcel Ciolacu

Ion-Marcel Ciolacu (s. 28. marraskuuta 1967 Buzău) on Romanian nykyinen pääministeri. Hän aloitti virassa 15. kesäkuuta 2023. Ciolacu kuuluu sosiaalidemokraattiseen puolueeseen.
Elämä ja ura.
Ciolacu syntyi Buzăun kaupungissa Romaniassa vuonna 1967. Hän työskenteli elektroniikkatehtaalla ennen ylioppilastutkinnon suorittamista, minkä jälkeen hän opiskeli oikeustiedettä yksityisessä yliopistossa Bukarestissa ja valmistui maisteriksi Bukarestin Kansallisesta politiikan tutkimuksen ja julkisen hallinnon oppilaitoksesta (Școala Națională de Studii Politice și Administrative din București, SNSPA).
Ciolacu aloitti poliittisen uransa vuonna 1990 Ion Iliescun johtamassa Kansallisen pelastuksen rintamassa (Frontul Salvării Naționale, FNS), joka oli noussut valtaan kommunistihallinnon kaatumisen jälkeen. Puolue jakautui vuonna 1992, ja Ciolacu jäi siihen Iliescun johtamaan osaan, josta muodostui nykyinen Sosiaalidemokraattinen puolue (PSD). Vuodesta 2012 Ciolacu on ollut Romanian edustajainhuoneen jäsen, ja hän on toiminut sen puhemiehenä 2019–2020 sekä 2021–2023. Vuonna 2019 hänet valittiin puolueensa puheenjohtajaksi ja 15. kesäkuuta 2023 hän nousi pääministeriksi. PSD ja keskustaoikeistolainen PNL olivat syksyllä 2021 muodostaneet hallituskoalition sillä ehdolla, että pääministerin virka vaihtuu vaalikauden puolivälissä. Ciolacun edeltäjä oli PLN:n Nicolae Ciucă. Pääministerin vaihtaminen tosin tapahtui liki kuukauden myöhässä, sillä sosiaalidemokraatit halusivat odottaa suuren opettajien lakon päättyvän ennen sitä. Ciucăn hallituksen kolmas puolue, Romanian unkarilaisten demokraattinen allianssi (UDMR), jättäytyi Ciolacun hallituksen ulkopuolelle.
Iso-Mäntynen

Iso-Mäntynen voi tarkoittaa seuraavia:
ETC (lehti)

ETC on ruotsalainen vasemmistolainen aikakauslehti. Se perustettiin vuonna 1978 ja on ilmestynyt siitä lähtien lukuun ottamatta vuosia 1985–1990 ja 1993–1995. Vuodesta 2005 se on ilmestynyt kerran viikossa. ETC keskittyy reportaaseihin sekä yhteiskunnalliseen keskusteluun. Sen päätoimittajana on alusta lähtien toiminut Johan Ehrenberg.
Johan Ehrenberg

Johan Ehrenberg (s. 1957) on ruotsalainen kirjailija, yrittäjä ja vasemmistolaisen ETC-aikakauslehden perustaja. Hän on julkaissut useita yhteiskunnallisia aiheita käsitteleviä kirjoja sekä joitakin romaaneja. Ehrenberg on huolestunut ilmastonmuutoksesta ja laajentanut ETC:n toimintaa uusiutuviin energialähteisiin sekä ilmastoystävälliseen rakentamiseen. Vuonna 2016 hän kertoi omaelämäkerrassaan sairastavansa leukemiaa.
Siipiköynnökset

Siipiköynnökset ("Tripterygium") on kelasköynnöskasvien heimoon kuuluva köynnöslajien suku. Se on tunnettu lääketieteellisistä vaikutuksistaan, minkä vuoksi "Tripterygium wilfordii" -lajia käytetään lääkkeenä eritoten Kiinassa.
Italian kansalaisuus

Italian kansalaisuus on laillinen suhde yksittäisen henkilön ja Italian tasavallan välillä. Maassa noudatetaan pääsääntöisesti ius sanguinis -periaatetta.
Kansalaisuuden saaminen syntymällä.
Syntyperäisiä Italian kansalaisia ovat sellaiset henkilöt, joiden vanhemmista vähintään toinen on Italian kansalainen lapsen syntyessä. Myös sellaiset lapset saavat kansalaisuuden ius soli -periaatteella, mikäli lapsen vanhemmat ovat tuntemattomia tai eivät pysty siirtämään omaa mahdollista kansalaisuuttaan lapselle.
Vuonna 2025 Italia kiristi kansalaisuuslakiaan siten, että syntyperäistä kansalaisuutta ei voi enää hakea isoisovanhempien kansalaisuuden perusteella. Nykyään vähintään yhdellä vanhemmista tai isovanhemmista pitää olla Italian kansalaisuus, minkä lisäksi henkilöltä vaaditaan italian kielen taitoa mittaavan kokeen läpäisemistä.
Kansalaisuuden saaminen hakemuksella ja lateraalisopimuksen nojalla.
Hakemuksen perusteella Italian kansalaisuuden voi saada henkilö, joka täyttää seuraavat ehdot:
Vaadittua oleskeluaikaa lyhennetään seuraavasti:
Lateraalisopimuksen mukaan kaikki sellaiset henkilöt, jotka ovat Vatikaanin kansalaisia saavat automaattisesti Italian kansalaisuuden menettäessään Vatikaanin kansalaisuuden ja mikäli henkilöllä ei ole minkään muun maan kansalaisuutta.
Kaksoiskansalaisuus.
Italia sallii kaksoiskansalaisuuden. Italian kansalaiset ovat automaattisesti myös Euroopan unionin kansalaisia.
Sambla Group

Sambla Group on finanssiteknologiayritys joka tarjoaa lainojen ja vakuutusten vertailu- ja välityspalveluita kuluttajille. Sambla perustettiin Ruotsissa vuonna 2014 ja on yritys on tämän jälkeen laajentunut muualle pohjoismaihin, myös Suomeen. Vuonna 2021 Sambla yhdistyi kilpailijayritys Advisan kanssa, Sambla Group perustettiin ja pääomasijoitusyhtiö Nordic Capitalista tuli uuden yrityksen pääomistaja. Yrityksen pääkonttori sijaitsee Tukholmassa ja sen toimitusjohtajana toimii Per Österström.
Yritys.
Sambla Group toimii neljässä pohjoismaassa; Ruotsissa, Suomessa, Norjassa ja Tanskassa. Suomessa Sambla Group Oy perustettiin vuonna 2022 useiden yritysten yhteenliittymänä. Näiden yrityskauppojen myötä Samblan brändejä Suomessa ovat Omalaina, Rahalaitos ja Rahoitu.
Vuonna 2023 Sambla Group toimii 6 tuotemerkin alla, näitä ovat:
Tunnustukset.
2022 Sambla Group valittiin Ruotsin neljänneksi parhaaksi työpaikaksi.
Tietosuojaseuraamukset.
Tietosuojavaltuutetun toimiston seuraamuskollegio määräsi 20. joulukuuta 2024 Sambla Group Oy:lle 950 000 euron seuraamusmaksun tietoturvallisuuden laiminlyönnistä. Lainahakemusten tietoja oli ollut ulkopuolisten saatavilla asiakkaille tarkoitetuista henkilökohtaisista linkeistä. Yrityksen tuli myös ilmoittaa tapahtuneesta asiakkailleen.
Aiheesta muualla.
Sambla Group
Suomumarhi

Suomumarhi ("Geobiastes squamiger") on marhiin kuuluva lintulaji. Lajia tavataan uhanalaisena Madagaskarilla.
Koko ja ulkonäkö.
Suomumarhi kasvaa 27–32 cm pitkäksi. Sukupuolet muistuttavat toisiaan ulkonäöltään. Laji on ruumiinrakenteeltaan tukevahko ja lyhytsiipinen. Suomumarhen pään, rinnan ja vatsan pohjaväri on valkoinen, ja niissä on runsaasti mustia suomukuvioita. Päälaki ja silmäkulmajuovat ovat mustat. Niska ja yläselkä ovat punaruskeat ja selkä ja siivet ruskehtavan vihreät. Suomumarhen pyrstö on punaruskea ja sinikärkinen. 
Levinneisyys ja elintavat.
Suomumarhea tavataan Madagaskarin itäosissa. Lajin elinympäristöä ovat sademetsien tiheiköt usein jokivarsilla. Linnun ravintoa ovat madot, hyönteiset ja toisinaan sammakot tai muut pienet selkärankaiset. Suomumarhi liikkuu useimmiten maassa. Pesimäkausi on lokakuusta tammikuulle, ja laji pesii joen tai hiekkatörmään kaivamaansa käytävään.
Suomumarhi luokitellaan vaarantuneeksi, ja kannan kooksi arvioidaan 2 500–10 000 yksilöä. Tärkein uhka kannalle ovat sademetsien hakkuut maatalousmaiksi.
Vapaamäntämoottori

Vapaamäntämoottori on polttomoottori, jossa mäntäliike ei välity kampiakselille vaan pakokaasuina. Eräs käyttötapaus on tuottaa turbiinia pyörittävää kaasua.
Vapaamäntämoottori voi olla yhdistettynä työkoneen hydraulipumppuun.
Harry Potter (täsmennyssivu)

Harry Potter tarkoittaa seuraavia asioita:
Koreanruusu

Koreanruusu ("Rosa koreana") on ruusujen sukuun kuuluva laji. Koreanruusua tavataan Korean niemimaalla, Kaakkois-Venäjällä ja koillisessa Kiinassa. Koreanruusun luonnolliset kasvupaikat ovat kivikkoiset rinteet ja metsänreunat. Ne esiintyvät noin metrin pituisina tiheinä pensaina, joiden kukkien värit vaihtelevat vaaleanpunaisen ja valkoisen välillä. Pensaat kasvavat 5-10 vuotta ja kukkii kesäaikaan. Kesäisin siihen myös kasvaa yleensä oranssinvärisiä hedelmiä.
Hiihtomaraton

Hiihtomaraton on pitkän matkan kestävyyttä mittaava hiihtokilpailu, jonka matka on 30-100 kilometriä. Se voi olla joko pisteestä pisteeseen tai kierroskilpailu. Hiihtomaratoneja järjestetään usein samanaikaisesti lyhyempien kilpailujen kanssa ja osallistuminen on avoinna yleisölle. Worldloppetin päämatkan minimipituus on 50 kilometriä. 
Historia.
Hiihtomaratonien perinteet juontuvat pitkälle hiihdon historiaan. Erityisen suosittuja ne ovat Pohjoismaissa, missä ne ovat osa laajempaa hiihtokulttuuria. Ensimmäiset viralliset hiihtomaratonit järjestettiin 1900-luvun alkupuolella.
Formaatti.
Suurissa tapahtumissa, kuten Finlandia-hiihdossa Suomessa, Vasaloppetissa Ruotsissa tai Birkebeinerrennetissä Norjassa, on usein yli 10 000 osallistujaa. Kilpailuissa on yleensä massalähtö, ja lähtöjärjestys muokataan osallistujien ryhmittymien mukaan, jotka on arvioitu olevan samanlaisia kykyjä. Kilpailu aloitetaan yleensä eliittihiihtäjien ryhmällä ja päätetään vähiten kokeneiden hiihtäjien ryhmään.
Hiihtäjät voivat käyttää joko perinteistä tai luisteluhiihtotekniikkaa, riippuen kilpailun säännöistä. Palkinnot perustuvat yleensä kokonaissijoitukseen, sukupuolen mukaan tehtävään sijoitukseen sekä ikäluokkaan.
Suuret sarjat.
Hiihtomaratonissa on kaksi suurta sarjaa, Ski Classics ja Worldloppet. Ski Classics on sarja, joka koostuu pitkän matkan hiihtokilpailuista Euroopassa. Worldloppet on kansainvälinen hiihtoliitto, joka järjestää vuosittain hiihtomaratonkilpailuja eri puolilla maailmaa.
Kato (kielitiede)

Kato on äänteenmuutos, jossa äänne katoaa kokonaan. Sitä voi pitää äänteen reduktion eli heikentymisen luonnollisena ääripäänä. Katoa merkitään tyhjän joukon (nolla) merkillä: formula_1, esimerkiksi kielihistoriallisesti *"k" &gt; formula_1 (luetaan usein: ”historiallisen "k":n vastineena on kato”) tai synkronisessa kielenkuvauksessa (jolloin kyse ei ole äänteenmuutoksesta vaan morfofonologisesta prosessista) "ä" → formula_1 "/ __"[+MON] (luetaan usein: ”"ä":n vastineena monikon tunnuksen edellä on kato”).
Esimerkiksi suomen varhaishistoriassa "k":n astevaihtelu on johtanut heikentymisen kautta äänteen täyteen katoon: "jalka" : *"jalkat" &gt; vanhan kirjasuomen (*)"jalɣat" (kirjoitettiin yleensä "gh:"lla tai "g":llä: "jalghat", "jalgat") &gt; nykysuomen "jalat". Katoa osoittaa myös unkarin määräisen artikkelin "az" loppukonsonantin katoaminen konsonanttialkuisen sanan edellä: "az ember" ’ihminen’ mutta "a ló" ’hevonen’.
Koska merkintätapa on sama (tyhjän joukon merkki), joskus tapaa käyttöä, jossa "kato" merkitsee samaa kuin nollamorfi, esimerkiksi: ”Englannin sanassa "sheep" monikon merkkinä on kato ̇” = sanan "sheep" voi morfologisesti analysoida "sheep"+formula_1, missä monikon morfeemi edustuu nollamorfina eli ”katona”.
Kadolle läheinen käsite on elisio, jolla tarkoitetaan äänteen katoa juoksevassa puheessa puhetempon vuoksi, esim. englannissa "boys and girls" [boɪz ænd gɚːɫz] → [boɪzn̩ gɚːɫz], "and"-sanan alkuvokaali ja loppukonsonantti katoavat, ei niinkään historiallisesti sanasta tai ilmauksesta kokonaan vaan yksittäisessä puhunnoksessa.
Kadolle vastakkainen ilmiö taas on toisaalta äänteen säilyminen, toisaalta äänteiden väliin tuleva "sekundaarinen" tai "intrusiivinen" äänne. Sekundaariseksi äänteeksi nimitetään yleensä artikulaattorien liikkeestä syntyvää puolivokaalista äännettä, esim. suomessa "hauen" → [hauwwen] – huulten avautuessa pyöreästä u-vokaalista laveaksi e-vokaaliksi väliin ilmestyy uusi puolivokaali [w]. Intrusiivisesta äänteestä tunnettu esimerkki on brittienglannin intrusiivinen "r" (engl. "intrusive r"); esimerkiksi "law and order" &gt; "lawr and order" [lɔːɹ æn ɔːdə]. Siinä äänne ei ole pelkästään artikulaattorien liikkeen aiheuttama vaan konventionaalinen, kielelle ominainen tapa rikkoa jokin äännejono.
Lorna Shore

Lorna Shore on yhdysvaltalainen deathcore-yhtye, joka perustettiin vuonna 2010. Yhtyeeseen kuuluvat laulaja Will Ramos, kitaristit Adam De Micco ja Andrew O’Connor, rumpali Austin Archey sekä basisti Michael Yager. Yhtye on julkaissut viisi studioalbumia: "Psalms" (2015), "Flesh Coffin" (2017), "Immortal" (2020), "Pain Remains" (2022) ja "I Feel the Everblack Festering Within Me" (2025). Yhtyeessä ei ole tällä hetkellä yhtäkään alkuperäisjäsentä.
Yhtye nousi 2020-luvulla suuren yleisön tietoisuuteen, ja se tunnetaan perinteistä deathcorea ja sinfonisia vaikutteita yhdistelevästä musiikistaan, sekä laulaja Will Ramosin monipuolisesta murinalaulutyylistään. Hänen lauluaan pidetään paikoin yliluonnollisen kuuloisena ja sitä on jopa tutkittu tieteellisesti.
Viron kielen aakkoset

Viroa kirjoitetaan latinalaisin aakkosin. Kielellä ei ollut kirjallista standardia aina 1800-luvun alkuun asti. Aluksi mallia standardiaakkosiin haettiin saksasta, mutta 1850-luvulla siirryttiin suomen aakkosiin perustuvaan ortografiaan, josta alettiin käyttää nimitystä "uusi oikeinkirjoitus". Tämä Eduard Ahrensin kehittelemä oikeinkirjoitus on nykyisen viron aakkoston perusta.
Viron kielen aakkostoon kuuluu 32 kirjainta, joista on olemassa iso ja pieni versio:
Näistä kuitenkin seuraavat 9 esiintyvät C, F, Q, Š, Z, Ž, W, X ja Y esiintyvät vain lainasanoissa ja vieraskielisissä erisnimissä: C, F, Q, Š, Z, Ž, W, X ja Y.
Dicuil

Dicuil oli 800-luvun alkupuolella vaikuttanut irlantilainen munkki, maantieteilijä ja kieliopintutkija.
Dicuil laati teoksen "De mensura orbis terrae" (825), jossa on varhaisin maininta irlantilaisten vierailusta Islannissa vuonna 795. Teoksessa mainitaan myös makeanveden kanava, joka yhdisti Niilin ja Punaisenmeren. Dicuil viittasi kirjoituksissaan kolmeenkymmeneen kreikkalaiseen sekä latinalaiseen kirjoittajaan ja lisäksi irlantilaiseen Coelius Seduliukseen.
Keltaorvokki

Keltaorvokki ("Viola lutea") on orvokkien sukuun kuuluva kasvilaji.
Ulkonäkö.
Keltaorvokki kasvaa usein noin 20 senttimetrin korkuiseksi. Sen terälehdet ovat 2–3,5 cm leveitä ja 1,8–2 cm pitkiä ja useimmiten joko keltaisia tai violetteja. Terälehdissä esiintyy myös ohuita, maksimissaan kuusi millimetriä leveitä juovia, jotka ovat noin puolet terälehden pituudesta. Keltaorvokki muistuttaa keto-orvokkia, mutta sillä on pienemmät lehdet.
Levinneisyys ja kasvupaikat.
Keltaorvokkeja kasvaa luonnostaan Keski- ja Länsi-Euroopassa, kuten Saksassa, Ranskassa, Isossa-Britanniassa ja Espanjassa Pyreneiden eteläpuolella. Euroopan alueella keltaorvokkia esiintyy luonnostaan alle 2 000 metrin korkeudessa.
Käyttö.
Keltaorvokkia on käytetty useiden koristekasveina kasvatettavien orvokkien, kuten tarhaorvokkien ("Viola" × "wittrockiana"), jalostuksessa. Keltaorvokki istutetaan yleensä alkukeväästä.
Tuttuja tunnelmia 3

Tuttuja tunnelmia 3 on Tapio Rautavaaran kokoelmalevy vuodelta 1972. Albumi on käytännössä uusintapainos herran omaa nimeä kantavasta kokoelma-albumista vuodelta 1965.
Petter Mårten Unonius

Petter Mårten Unonius (20. maaliskuuta 1765 Loviisa – 21. helmikuuta 1815 Tukholma) oli suomalainen kauppias ja laivanvarustaja, joka sai kauppaneuvoksen arvonimen vuonna 1812.
Unoniuksen vanhemmat olivat syntyjään ruotsalainen kauppias, laivanvarustaja, merikapteeni Elias Unonius ja Christina Juliana Grään ja puoliso vuodesta 1804 Johanna Wilhelmina Linderoos. Unonius perusti isänsä kanssa 1794 toiminimen Elias Unonius &amp; Son. 1800-luvun alkuun tultaessa Unoniukset olivat Loviisan johtava kauppiasperhe. Elias Unoniuksen kuoleman jälkeen Petter Mårten Unonius auttoi äitiään isän liiketoimien hoitamisessa ja harjoitti samalla omaa liiketoimintaa, ja vuonna 1808 otti haltuunsa äitinsä liiketoimet. Suomen sodan aikana Unonius teki taloudellista yhteistyötä venäläisviranomaisten kanssa, ja sai esimerkiksi oikeuden myydä Venäjältä Suomeen lähetettyä suolaa. Hän joutui tästä syystä epäsuosioon loviisalaisten keskuudessa ja lopulta irtisanoi porvarinoikeutensa 1810 ja myi liikkeensä keväällä 1811. Liikkeen jatkajaksi ryhtyivät Henric Lindroth ja Unoniuksen kauppa-apulainen ja kirjanpitäjä Johan Sibelius, säveltäjä Jean Sibeliuksen isoisä.
Vuonna 1811 hallituskonselji kutsui koolle kauppa- ja tullikysymyksiin keskittyneen komitean, johon Loviisan edustajiksi kutsuttiin Unonius ja Jacob Holmstén. Suomen uusi kauppasääntö vahvistettiin 1812 hallituskonseljin ja keisarin käsiteltyä komitean mietintöä. Unonius muutti sitten perheineen Ruotsiin ja ryhtyi tilanomistajaksi.
Church of the SubGenius

Church of the SubGenius on 1970-luvun lopussa Yhdysvalloissa perustettu parodiauskonto tai meemi, jonka keräsi suosiota Internetissä 1990-luvulla.
Uskonnon perustivat Ivan Stang (s. Douglas St. Clair Smith, 1953) ja Philo Drummond. Kirkon pääpiirteet muodostuivat 1978 ja 1979. Varhaisin kirkon toiminta oli pamfletti "Sub Genius Pamphlet #1", jota levitettiin Teksasissa vuonna 1980.
Dokumentti ennusti maailmanloppua ja manasi kuolemaa lukijoilleen. Pamfletti haukkui kristinuskon jumalakäsitystä ja New Age -liikkeen käsityksiä.
Stang, Dr. Philo Drummond (s. Steve Wilcox) ja Dr. X (oik. Monte Dhooge) perustivat SubGenius Foundation -säätiön, joka on julkaissut kirkon virallisia opetuksia ja Stangin muita kirjoituksia ja sarjakuvia.
Virallisena oppikappaleena on Stangin kirjoittama kirja "The Book of the SubGenius: Being the Divine Wisdom, Guidance, and Prophecy of J.R. "Bob" Dobbs, High Epopt of the Church of the SubGenius, Here Inscribed for the Salvation of Future Generations and in the Hope that Slack May Someday Reign on This Earth" vuodelta 1983.
Kirkon verkkosivusto avattiin 1993.
Lisäksi kirkolla on radio-ohjelma "The Hour of Slack", jota on tuotettu vuodesta 1985 lähtien yli 2000 jaksoa ja esitetty useilla radioasemilla.
Opetukset.
Myyntimies J. R. "Bob" Dobbs perusti kirkon 1953 saatuaan vision JHVH-1 -jumalalta, jonka näki rakentamassaan televisiossa.
Hän otti telepaattisesti yhteyttä Drummondin vuonna 1972 ja myöhemmin tapasi tämän, jonka jälkeen Drummond vakuutti Stangin liittymään kirkkoon.
Dobbs salamurhattiin San Franciscossa vuonna 1984, mutta kirkon mukaan hän on palannut useita kertoja sittemmin.
Kirkon mytologiaan kuluu monimutkainen järjestelmä jumalia, avaruusolentoja ja mutantteja. Oppiin kuuluu lukuisia salaliittoteorioita, joiden taustalla kerrotaan olevan yksi suuri salaliitto.
Keskeinen jumala on JHVH-1, joka antoi Dobbsille yliluonnollisen tiedon menneestä ja tulevasta.
Salaliiton palveluksessa olevien kerrotaan estävän kirkon jäseniä "Slackista", joka on kirkon jäsenten tavoite (kääntyy suunnilleen sanaksi "vetelehtiminen"), mutta jota ei tarkasti määritellä, joskin Dobbsin sanotaan olevan sen ruumiillistuma. Salaliitto yrittää estää pääsemästä tähän tavoitteeseen. Slackin sanotaan takaavan kirkon jäsenille vapaa ja mukava elämä ilman työntekoa tai vastuita. Ihmiset, jotka eivät ole kuulleet "Bob":ista päätyvät helvettiin.
Jean-Marie Guyau

Jean Marie Guyau [gijo’]. (1854–1888), oli ranskalainen filosofi ja runoilija, dynaamisen naturalismin edustaja.
Guyau oli lyhyen elämänsä aikana harvinaisen tuottelias. Hänen teoksissaan ilmenee käsitys, että elämä on koneellisten, sokeiden voimien tuote, piittaamaton hyvästä ja pahasta sekä ihmisten onnesta ja onnettomuudesta. Hän etsii vastausta kysymykseen, onko elämässä silloin enää mitään arvokasta. Hän julkaisi aluksi tutkimuksia filosofisen etiikan historiasta, "La morale d’Épicure" (1878) ja "La morale anglaise contemporaine" (1879). Teoksissaan "Les problèmes de l’esthétique contemporaine" (1884), "Esquisse d’une morale sans obligation ni sanction" (1885) ja "L’irréligion de l’avenir" (1887) hän pitää maailmankatsomuksensa perustuksena luontaista "laajentumisen", ekspansion, periaatetta. Hän esittää, että ihmishenkeen syntyy kehityksen varrella luontainen pyrkimys elää voimakkaasti ja laajasti, "intensiivisesti" ja "ekstensiivisesti". Se on henkisen elämän korkein kohottava voima. Taiteen oikeutus ja periaate on siinä, että se edistää elämän laajentumista. Sama periaate on asetettava etiikan perustukseksi, hylkäämällä käsitys ankarasta "velvoituksesta". Luontainen laajentuminen vapauttaa ihmisen itsekkyydestä ja saa hänet toimimaan vapaasta halustaan eettisesti.
Uskontoon nähden Guyau esittää, että sellainen uskonto, joka selittää maailman synnyn ja tietyt historialliset tapahtumat myyttisesti, esittämällä tiettyjä opinkappaleita, on väistymässä ja häviämässä. Sen korvaa maailmankatsomus, joka tunnustaa, että maailma on lakkaamaton kehityskulku mutta että emme voi maailman synnystä emmekä tuonpuoleisesta muodostaa kuin aivan epävarmoja arvailuja, metafyysisiä unelmia, sekä opettaa, että meidän tulee antautua suureen kehityskulkuun rakkaudella kaikkea elävää ja olevaista kohtaan. Guyaun maailmankatsomus ilmenee myös hänen runoelmissaan ("Vers d’un philosophe", 1881). Guyaun kuoleman jälkeen ilmestyivät vielä "L’art au point de vue sociologique" ja "Éducation et hérédité".
Mykola Jevšan

Mykola Jevšan (, kirjailijanimi Javir Lebedyk, ; oikea nimi Mykola Josypovytš Fedjuška, ; 19. toukokuuta 1890 Voinyliv, Kalušin piiri, Galitsia – 23. marraskuuta 1919 Vinnytsja) oli ukrainalainen kirjallisuuskriitikko.
Jevšan opiskeli Lvivin yliopistossa saksan ja ukrainan kieliä ja hankki opiskeluaikana elantonsa työskentelemällä Ševtšenkon tieteellisen seuran (NTŠ) kirjastossa. Hänet karkotettiin yliopistosta poliittisista syistä, ja hän jatkoi opiskelua Wienin yliopistossa. Tieteellinen ura katkesi ensimmäiseen maailmansotaan. Hän palveli Ukrainan Galitsian armeijassa. Hän kuoli Galitsiassa Ukrainan ja Puolan välillä 1918–1919 käydyn sodan aikana saamaansa lavantautiin.
Jevšan aloitti kriitikkona jo hyvin nuorena ja oli pian säännöllinen avustaja "Ukrajinska h’atassa" ja "Literaturno-naukovyi vistnykissä", jonka toinen päätoimittaja hänestä tuli. Hänen "Bdžolaan" 1908 kirjoittamansa kritiikki Ivan Frankosta herätti pahaa verta, mutta kirjallisuuden esteettisen arvojen esitaistelijana hän puolusti ”modernistisia” suuntauksia ja vastusti vakiintuneiden kirjallisten mestarien kansanomaisuutta. Vaikka Jevšania syytettiin ”taidetta taiteen vuoksi” -ajatuksen puolestapuhujaksi, hän kannatti Jean-Marie Guyaun esteettistä filosofiaa siten kuin se on esitetty Guyaun "Les problèmes de l’esthétique contemporaine" (1884, käännetty ukrainaksi 1913). Merkittävimmässä kritiikkiteoksessaan "Pid praporom mystetstva" (1910, ’Taiteen lipun alla’) Jevšan on Guyaun kannalla tähdentäessään, että ihmisillä on luovaa altruistista elämänvoimaa ja että heillä on pakottava tarve luoda kaunista ja kohottavaa. Jevšan pitää siten kaunokirjallisuutta vailla esteettisiä arvoja pelkkänä markkinahömppänä ja arvostaa Vasyl Stefanykin kaltaisia kirjailijoita, joiden teksteissä hän näkee yhteiskunnallisia tavoitteita yhdistyneenä esteettiseen muotoon. Muuta kritiikkiä Jevšan kirjoitti vain vähän, lähinnä artikkeleita lehtiin ja laajan pamfletin "Kudy my pryišly" (1912, ’Mihin olemme tulleet’) sekä monografian Taras Ševtšenkosta (1911).
Arnold Ludvig

Arnold Ludvig (s. 27. helmikuuta 1968 Tórshavn) on färsaarelainen jazzbasisti ja -säveltäjä.
Ludvig aloitti soittamisen färsaarelaisessa progressiivisen jazzrockin yhtyeessä Plúmm vuonna 1984. Hän julkaisi kolme ensimmäistä jazzsävellystään Plúmmin ja Holger Laumannin kanssa vuonna 1991. Ludvig opiskeli jazzia Tónlistarskóli FÍH:ssa Reykjavíkissa vuosina 1990–1993 ja täydensi opintojaan McGillin yliopistossa Kanadassa vuosina 1993–1995. Hän elätti itsensä freelancemuusikkona Montrealissa 1995–2003. Hän aloitti säännöllisen esiintymisen [[Geraldine Hunt] &amp; The Arnold Ludvig Trion kanssa.
Ludvig palasi Färsaarille vuonna 2003 ja aloitti basson soittamisen [[GoGo Blues]] -yhtyeessä. Vuonna 2005 hän voitti AME-musiikkipalkinnot parhaana basistina ja osana parasta yhtyettä. Ludvig opetti [[Tórshavnar Musikkskúli]]ssa vuosina 2004–2007 ja asui sitten [[Kööpenhamina]]ssa vuoteen 2014. Vuonna 2013 hän levytti ensimmäisen jazzalbuminsa ("Voyages") säveltäjänä oman sekstettinsä kanssa. Hän oli Kööpenhaminassa myös mukana perustamassa MonkeyRat-nimistä [[funk]]yhtyettä vaimonsa [[Anna Iachino]]n kanssa. Yhtye julkaisi albumit "Fuck The Jante Law" (2010) ja "Sunshine" (2012), joihin molempiin kuuluivat listaykkösiksi [[Kringvarp Føroya]]ssa nousseet hitit. Palattuaan Färsaarille vuonna 2014 Ludvig aloitti säveltämisen vuosittaiseen [[Summartónar]]-festivaaliin. Hän äänitti sekstettinsä kanssa jazzalbumin "Iceland" vuonna 2016 ja sai tästä kaksi [[Färsaarten musiikkipalkinto]] -ehdokkuutta 2017. Lisäksi MonkeyRat julkaisi The Hentze Hornsin kanssa vuonna 2016 neljä singleä, joita soitettiin radiossa Färsaarilla, [[Tanska]]ssa, [[Yhdistynyt kuningaskunta|Isossa-Britanniassa]], Kanadassa, [[Australia]]ssa, [[Etelä-Afrikka|Etelä-Afrikassa]] ja [[Grönlanti|Grönlannissa]].
Ludvig perusti syyskuussa 2017 Reykjavíkissa Arnold Ludvig -kvintetin. Vuonna 2019 hän valmistui musiikin maisterin oppiarvolla [[Islannin taideyliopisto]]sta. Ludvigin sävellys "Gróthúsvatn" valittiin esitettäväksi [[International Society for Contemporary Music|ISCM:n]] [[ISCM World New Music Days|Maailman uuden musiikin päivillä]] [[Tallinna]]ssa 2019.
Lähteet.
[[Luokka:Färsaarelaiset muusikot]]
[[Luokka:Jazzmuusikot]]
[[Luokka:Basistit]]
[[Luokka:Vuonna 1968 syntyneet]]
[[Luokka:Elävät henkilöt]]
Nukkakirsikka

Nukkakirsikka ("Prunus tomentosa") on aasialainen tuomien sukuun kuuluva kesävihanta pensas tai pieni puu. Se kasvaa luontaisesti Pohjois- ja Länsi-Kiinassa, Koreassa ja Mongoliassa. Lisäksi sitä viljellään puutarhoissa. Se tuottaa pieniä syötäviä luumarjoja. Nimestään huolimatta se on lähempää sukua luumuille kuin kirsikoille.
Kuvaus.
Nukkakirsikka kasvaa 0,3–1-metriseksi pensaaksi rinnemetsien reunoissa, rinnepensaikoissa ja -kivikoissa. Sen kaarna on kalju ja musta-punainen. Lehdet ovat epämuotoisia 2–7 cm pitkiä ja 1–3,5 cm leveitä, soikeita. Kukat ovat valkoisia tai vaaleanpunaisia. Hedelmä on makea ja happamankirpeä luumarja, kooltaan yleensä 5–12 mm (harvoin 25 mm), ja ne kypsyvät Suomessa heinäkuussa. Nukkakirsikka kasvaa auringossa ja on kuivuuden- ja kylmänkestävä, Suomessa yleensä III-vyöhykkeelle asti.
Käyttö.
Nukkakirsikkaa viljellään yleisesti Aasiassa. Sen marjoista voi tehdä mehua, hilloa tai viiniä. Lisäksi se on suosittu koristekasvi. Suomessa suosittu lajike on valkomarjainen lajike 'Lumikki', joka tunnetaan myös nimellä 'Snövit'.
Max Morath

Max Morath (1. lokakuuta 1926 Colorado Springs – 19. kesäkuuta 2023) oli yhdysvaltalainen ragtimea soittanut pianisti. Hänestä käytettiin myös kutsumanimeä ”Mr. Ragtime”.
Elämä ja ura.
Morathin äiti oli ammattimainen ragtimepianisti, jonka myötävaikutuksella myös poika kiinnostui varhain pianonsoitosta. Morath sai oppiarvon englannin kielessä Colorado Collegesta. Hän tuli tunnetuksi levytystensä lisäksi televisio-ohjelmista, näytelmistä ja kirjoittamisesta. Morath aloitti yhteistyönsä Public Broadcasting Servicen kanssa 1960-luvun alussa ja keskittyi ohjelmissaan käsittelemään ragtimen kukoistuksen aikaa. Hän käsikirjoitti ja esitti muun muassa ragtimea ja sen historiallista kontekstia esitelleen televisio-ohjelman "The Ragtime Era". Vuonna 1969 Morath kantaesitti kriitikkojen suosion saavuttaneen yhden miehen näytelmän "Turn of the Century". Vastaavan suosion saavuttivat "Living a Ragtime Life" ja "The Ragtime Years". Morath myös laati esseitä ja esiintyi radio-ohjelmissa National Public Radiossa.
Morath sai vuonna 1996 maisterin arvon Yhdysvaltain tutkimuksessa Columbian yliopistosta. Maisterintyössään hän paneutui lauluntekijä Carrie Jacobs-Bondin työhön. Morath jatkoi kiertämistä 2000-luvulla yhden miehen show’nsa Max Morath the Ragtime Man merkeissä. Hänen levyjään on julkaistu monilla levymerkeillä, joihin ovat kuuluneet Vanguard Records, Epic Records ja RCA Red Seal Records. Morath sai vuonna 2022 "Glenn Jenks Ragtime Revuen" ensimmäisen palkinnon elinikäisistä saavutuksista.
Morathin ensimmäinen avioliitto päättyi eroon. Vuonna 1993 hän meni uusiin naimisiin Diane Skomarsin kanssa. Hänellä oli kolme lasta ja lisäksi tytärpuoli Skomarsin aiemmasta suhteesta. Uuden avioitumisen jälkeen Morath asui Duluthissa Minnesotassa. Vuonna 2022 hän asettui Aftenro-hoitokotiin.
Daniel Håkans

Daniel Noel Mikael Håkans (s. 26. lokakuuta 2000 Vaasa) on suomalainen jalkapalloilija, joka edustaa Puolan Ekstraklasassa pelaavaa Lech Poznańia. 
Vaasalainen Håkans on BK-48:n ja Vasa IFK:n kasvatti. VIFK:sta hän siirtyi kaudeksi 2021 SJK:n paitaan. SJK:ssa hän pelasi yhteensä 44 ottelua Veikkausliigassa, onnistuen maalinteossa kaksi kertaa. Elokuussa 2022 Håkans siirtyi vuoden mittaisella lainasopimuksella Norjan Eliteserienissä pelaavaan Jerviin. Jerv käytti lainasopimuksessa olleen osto-option. Håkans ei kuitenkaan jäänyt Eliteserienistä pudonneeseen Jerviin, vaan siirtyi Vålerengaan helmikuussa 2023. Kaudella 2023 Håkans onnistui viidesti maalinteossa Eliteserienissä, mutta Vålerenga putosi kauden päätteeksi Norjan toiselle sarjatasolle OBOS-ligaeniin. Kaudella 2024 Håkans ehti tekemään viisi sarjamaalia yhdeksässä ottelussa Vålerengalle. 
Heinäkuun lopulla 2024 Håkans siirtyi nelivuotisella sopimuksella Puolan Ekstraklasaan Lech Poznańin joukkueeseen. Norjalaismedian mukaan puolalaisseura maksoi Håkansista siirtosummana noin 850 000 euroa. Hän on 2. maaliskuuta 2025 mennessä pelannut 13 Puolan pääsarjaottelua, joista avauskokoonpanossa kahdeksan, ja antanut kolme maalisyöttöä. 
Håkans debytoi Suomen maajoukkueessa 16. kesäkuuta 2023 EM-karsintaottelussa Sloveniaa vastaan, ja hän teki ensimmäiset maajoukkuemaalinsa toisessa maaottelussaan 19. kesäkuuta San Marinoa vastaan. Hän teki ottelussa kolme maalia. Håkansin hattutemppu syntyi yhdeksässä minuutissa ja on Suomen jalkapallomaajoukkuehistorian nopein hattutemppu. Hän on pelannut helmikuun 2025 loppuun mennessä 10 A-maaottelua, joista avauskokoonpanossa viisi.
Korpilahden kirjasto

Korpilahden kirjasto on Jyväskylän kaupungin Korpilahden pitäjän kirkonkylässä toimiva yleinen kirjasto. Korpilahdella kirjastotoiminta alkoi vuonna 1861. Kirjasto on vuodesta 2010 lähtien toiminut Korpilahti-talossa, aiemmin valtuustosalina käytetyssä tilassa.
Osana Jyväskylän kaupunginkirjastoa Korpilahden kirjasto on vuodesta 2013 lähtien kuulunut Keski-Suomen maakunnan kirjastojen muodostamaan kirjastokimppaan eli Keski-kirjastoihin, jonka kokoelmat ja palvelut ovat Keski-kirjastojen jäsenkuntien asukkaiden käytettävissä.
Vesangan kirjasto

Vesangan kirjasto on Jyväskylän kaupungin Vesangan kylässä toimiva yleinen kirjasto. Vesangan kirjasto sai alkunsa vuonna 1895. Nykyisin kirjasto toimii Vesankatalossa.
Osana Jyväskylän kaupunginkirjastoa Vesangan kirjasto on vuodesta 2013 lähtien kuulunut Keski-Suomen maakunnan kirjastojen muodostamaan kirjastokimppaan eli Keski-kirjastoihin, jonka kokoelmat ja palvelut ovat Keski-kirjastojen jäsenkuntien asukkaiden käytettävissä.
Bäxtiyär Qanqayev

Bäxtiyär Qanqayev tai Bäxtiyär Qanqay uğlı (, ) oli tataarilainen sotilasjohtaja, joka toimi everstinä kasakkasoturi Jemeljan Pugatšovin vuosien 1773–1775 kapinajoukoissa. Qanqayev yllytti ihmisiä liittymään kapinaan Kungurissa, Ufassa ja Kazanissa ja yhdisti tataarikapinalliset omaksi yksikökseen. Qanqayev osallistui vuoden 1774 Kazanin taisteluun, kunnes hänen joukkonsa kukistettiin.
Qanqayevin oletetaan olleen taustaltaan mišääri ja kotoisin Ufan alueelta. 1600–1700-luvuilla monia misääritataareita pakeni pakkokäännytyksiä nykyiseen Baškortostaniin. Hänen nuoruudestaan ja lopullisesta kohtalostaan ei kuitenkaan ole täyttä varmuutta. Tufan Miñnullin kirjoitti Qanqayevistä näytelmän vuonna 1974.
Pugatšovin kapina on teemana vuoden 1928 neuvostoliittolaisessa tataarilaisessa mykkäelokuvassa "Bulat-Batyr".
Kesäruusuleinikki

Kesäruusuleinikki ("Adonis aestivalis") on leinikkikasvien (Ranunculaceae) heimoon ja ruusuleinikkien ("Adonis") sukuun kuuluva yleensä yksivuotinen kasvilaji.
Kesäruusuleinikin lehdet ovat runsaat ja muistuttavat tilliä. Kukat ovat kirkkaanpunaiset ja niissä on musta keskusta. Se kasvaa noin 30 cm korkeaksi.
Kesäruusuleinikki on kotoisin Välimeren seudulta ja Lähi-idästä.
Kesäruusuleinikkiä käytetään koristekasvina. Se sisältää myrkyllisiä aineita, ja voi olla vaarallinen hevosille. Sitä on käytetty rohtona nesteenpoistoon ja sydänvaivoihin.
La Laigne

La Laigne on kunta Länsi-Ranskassa, Charente-Maritimen departementissa ja Uuden-Akvitanian alueella. Se sijaitsee noin 33 kilometriä La Rochellen kaupungista itään.
Länsi-Ranskassa tapahtui harvinainen maanjäristys 16. kesäkuuta 2023. Järistys oli voimakkuudeltaan arviolta 5,3–5,8 yksikköä. La Laignen kunnassa järistys vaurioitti kymmeniä asuintaloja asuinkelvottomaksi.
Konowin hallitus

Konowin hallitus oli Norjan hallitus 2. helmikuuta 1910 – 16. helmikuuta 1912. Se koostui Høyrestä ja Frisinnede Venstrestä. 
Ministerit.
Pääministeri
Ulkoministeri
Kauppaministeri
Valtiovarainministeri
Oikeusministeri
Puolustusministeri
Kirkko- ja opetusministeri
Työministeri
Maatalousministeri
Wollert Konow

Wollert Konow (16. elokuuta 1845 Fana – 15. maaliskuuta 1924 Fana) oli norjalainen poliitikko, joka toimi maansa pääministerinä vuosina 1910–1912. Hän edusti alun perin Venstreä, mutta siirtyi vuonna 1909 siitä irronneeseen Frisinnede Venstreen. Konow oli innokas uusnorjan puolestapuhuja, ja hänen hallituksensa kaatui Høyren erottua siitä Konowin pitämän uusnorjaa ihannoineen puheen takia. Konowin nimeen lisättiin usein tarkentava kirjainyhdistelmä SB hänen vaalipiirinsä Søndre Bergenhusin mukaan erotuksena toisesta samannimisestä poliitikosta.
Pancreas divisum

Pancreas divisum ("kaksiosainen haima") on synnynnäinen poikkeavuus, jossa haimatiehyet eivät ole tyypillisellä tavalla yhdistyneet toisiinsa vaan laskevat pienen papillan kautta pohjukaissuoleen. Pancreas divisum on useimmilla oireeton eikä vaadi tällöin hoitoa. Joskus poikkeavuus havaitaan ruumiinavauksen yhteydessä. Pieni osa pancreas divisum -tapauksista aiheuttaa oireita, joista tyypillisiä ovat vatsakipu, pahoinvointi ja oksentelu.
Pancreas divisum on noin 5–7 %:lla ihmisistä. Akuutin haimatulehduksen riski on heillä 2,7–10-kertainen valtaväestöön verrattuna. Pancreas divisum -potilaalle saatetaan tehdä pohjukaissuolinystyn sfinkterotomia tai hänelle saatetaan asettaa stentti, jos haimatulehdukset ovat toistuvia. Akuutti haimatulehdus voi kuitenkin uusiutua hoidosta huolimatta. Pancreas divisum voikin johtaa krooniseen haimatulehdukseen.
Magneettikolangiografia ja endoskooppinen retrogradinen kolangiopankreatikografia ovat olleet luotettavimpia menetelmiä pancreas divisumin toteamisessa. Pancreas divisumin syy on tuntematon.
Skylar Thompson

Skylar John Thompson (s. 4. kesäkuuta 1997 Palmyra, Missouri) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa NFL-liigassa pelaavaa Miami Dolphinsia.
Hän pelasi ensimmäisen NFL-ottelunsa New York Jetsiä vastaan lokakuussa 2022.
Fana

Fana on entinen Norjan kunta, joka liitettiin Bergeniin vuonna 1972. Fana muodostaa nykyisin kaupungin kaakkoisen kaupunginosan, ja siellä asui vuonna 2014 noin 41 800 ihmistä. Alue on omakotipainotteista ja siellä on myös jonkin verran pienteollisuutta ja konttoreita. Fanaan kuuluvassa Fantoftissa sijaitsee Bergenin suurin opiskelija-asuntoyksikkö.
Karvakieli

Karvakieli on kielen pinnan muutos, jonka aiheuttaa rihmamaisten kielinystyjen liikakasvu. Liikakasvun syytä ei tarkalleen tiedetä. Mahdollisia riskitekijöitä tunnetaan monia; niihin kuuluvat yleiskunnon ja suuhygienian huonous sekä tupakointi. Myös runsas kahvinjuonti, purutupakan käyttö, pitkäkestoinen antibioottihoito ja hapettavien suuvesien käyttö saattavat altistaa karvakielen kehittymiselle.
Karvakieli voi olla väriltään vaalea, keltainen tai musta. Sen yhteydessä voi esiintyä halitoosi eli pahanhajuinen hengitys tai sienitulehdus. Muutoin karvakieli on oireeton. Karvakielestä kärsivälle on tärkeää kielen päivittäinen puhdistaminen kielenpuhdistimella tai hammasharjalla. Useimmiten karvakieli on korjattavissa näillä keinoilla. Karvakieli on hyvänlaatuinen muutos. Sen yleisyydestä esiintyy vaihtelevia arvioita. Sitä on luonnehdittu epätavalliseksi ja jopa erittäin harvinaiseksi, mutta toisissa lähteissä niinkin monen kuin 13 %:n ihmisistä on esitetty kärsivän jossain vaiheessa karvakielestä. Miehillä karvakieltä on pidetty yleisempänä kuin naisilla, ja esiintyvyyden on arvioitu nousevan iän myötä.
Langerhansin solujen histiosytoosi

Langerhansin solujen histiosytoosi on sairaus, joka aiheuttaa Langerhansin solujen epänormaalin kertymisen eri kudoksiin. Tämän seurauksena muodostuu granuloomakasvaimia. Langerhansin solujen histiosytoosi saatetaan jaotella neljään alatyyppiin: Hashimoto–Pritzkerin tauti, eosinofiilinen granulooma, Hand–Schüller–Christianin tauti ja Letterer–Siwen tauti.
Langerhansin solujen histiosytoosi aiheuttaa 80 %:lla potilaista muutoksia luustossa, 35 %:lla iholla ja 25 %:lla aivolisäkkeessä. Sytopenia sekä keuhkoissa ja maksassa esiintyvät solukertymät ovat harvinaisempia, taudinkuvaa vaikeuttavia muutoksia. Langerhansin solujen histiosytoosi voi kuitenkin koskea lähes mitä tahansa elintä. Neurodegeneratiivisia muutoksia esiintyy noin kahdella prosentilla potilaista. Joskus komplikaationa on havaittu sklerosoivaa kolangiittia. Yleensä Langerhansin solujen histiosytoosi alkaa jo lapsuudessa. Se voidaan todeta kudosten histologisilla tutkimuksilla tai keuhkoissa esiintyessään tietokonetomografialla. Aikuisilla sairautta saattaa esiintyä tupakointiin liittyen keuhkoihin rajoittuvana. Jos sairaus on rajoittunut tiettyä elintä koskevaksi, paikallishoidon teho on yleensä hyvä. Lapsilla hoidon yhteydessä käytetään myös kortikosteroidia ja vinblastiinia.
Langerhansin solujen histiosytoosin oireet vaihtelevat solujen kertymäkohteen mukaan. Sairaudesta kärsii arviolta 1–2 henkilöä 100 000:ta kohden. Langerhansin solujen histiosytoosin ennuste vaihtelee taudin laajuuden mukaan siten, että viisivuotiseloonjäämisennuste on yhtä elintä koskevassa taudissa 99,8 %, systeemisessä sairaudessa ilman korkean riskin elinmuutoksia 98,4 % ja systeemisessä sairaudessa korkean riskin elinmuutoksin 77,0 %.
Duke Nukem (pelisarja)

Duke Nukem on videopelisarja, joka on nimetty samannimisen päähahmonsa mukaan. Sarjan ensimmäiset pelit kehitti Apogee Software (nykyään 3D Realms) MS-DOS:ille. Myöhemmin mukaan tulivat muut kehittäjät ja alustat. Kaksi ensimmäistä peliä ovat kaksiulotteisia tasohyppelyitä ja muut ensimmäisen ja kolmannen persoonan ampumapelejä. Pelisarja tuotti yli miljardi dollaria vuoteen 2001 mennessä.
Vuonna 2010 pelisarjan oikeudet osti Gearbox Software, joka saattoi "Duke Nukem Foreverin" kehitystyön päätökseen ja julkaisi sen vuonna 2011.
Pelit.
Pääsarja.
Kolme ensimmäistä peliä kehitti Apogee Software / 3D Realms MS-DOS:ille. Niistä on saatavilla ilmaiseksi levitettävä mutta rajoitettu shareware-versio.
"Duke Nukem" on kaksiulotteinen vaaka- ja pystysuuntaan vierittyvä tasohyppelypeli 16-värisellä EGA-grafiikalla. Peli nimettiin tekijänoikeussyistä uudelleen "Duke Nukumiksi" versiossa 2.0. Alkuperäinen nimi kuitenkin palautettiin sarjan myöhempiin peleihin.
Jatko-osa "Duke Nukem II" on myös tasohyppelypeli. Se on yli neljä kertaa edeltäjäänsä suurempi ja sen grafiikka on VGA:ta, joskin värejä on näytöllä edelleen vain 16 yhtä aikaa. Pelissä on MIDI-musiikki ja digitoidut ääniefektit.
Kolmas osa, "Duke Nukem 3D", on kolmiulotteinen ensimmäisen persoonan ampumapeli 256-värisellä grafiikalla. Viholliset ja esineet on kuitenkin toteutettu kaksiulotteisilla spriteilla. Pelille julkaistiin useita lisäosia.
Neljäs peli, "Duke Nukem Forever", julkistettiin jo vuonna 1997 mutta sen julkaisi Gearbox Software vasta vuonna 2011.
Pelisarjan tulevaisuus.
Gearboxin edustaja lausui vuonna 2017, ettei uusia "Duke Nukem" -pelejä ole suunnitteilla.
Dakar-ralli 1987

Pariisi-Dakar-ralli 1987 (myös "Pariisi-Algiers-Dakar") oli 9. Dakar-ralli, joka ajettiin 1. tammikuuta 1987 ja 22. tammikuuta 1987 välisenä aikana. Kilpailun lähtöpaikka oli Versaillesissa Ranskassa ja päätepiste Dakarissa Senegalissa. Kilpailun pituus oli ja reitti kulki Ranskan, Algerian, Nigerin, Malin, Mauritanian ja Senegalin alueella.
Kilpailuun ilmoittautui 539 kilpailijaa, joista 312 oli autoja, 154 moottoripyörää ja 73 kuorma-autoa. Kilpailun maaliin pääsi 124 ajoneuvoa, joista 98 oli autoja tai kuorma-autoja ja 26 moottoripyöriä.
Yleiskilpailun voitti kaksikko Ari Vatanen/Bernard Giroux Peugeotilla ja moottoripyörien kategorian voitti Cyril Neveu Hondalla. Kuorma-autojen kategorian voitti kolmikko De Rooy/Geusens/Van Dafilla. Vatanen voitti kolme erikoiskoetta.
Dakar-ralli 1988

Pariisi-Dakar-ralli 1988 (myös "Pariisi-Algiers-Dakar") oli 10. Dakar-ralli, joka ajettiin 1. tammikuuta 1988 ja 22. tammikuuta 1988 välisenä aikana. Kilpailun lähtöpaikka oli Versaillesissa Ranskassa ja päätepiste Dakarissa Senegalissa. Kilpailun pituus oli ja reitti kulki Ranskan, Algerian, Nigerin, Malin, Mauritanian ja Senegalin alueella.
Kilpailuun ilmoittautui 603 kilpailijaa, joista 311 oli autoja, 183 moottoripyörää ja 109 kuorma-autoa. Kilpailun maaliin pääsi 151 ajoneuvoa, joista 117 oli autoja tai kuorma-autoja ja 34 moottoripyöriä.
Yleiskilpailun voitti kaksikko Juha Kankkunen/Juha Piironen Peugeotilla ja moottoripyörien kategorian voitti Edi Orioli Hondalla. Kuorma-autojen kategorian voitti kolmikko Loprais/Stachura/Ingmuck Tatralla. 
Ari Vatasen Peugeot varastettiin kilpailun aikana ja palauttamisesta vaadittiin 25 miljoonan francin lunnaita. Vatanen hylättiin, koska hän ei saapunut 14. etapin maaliin ajoissa. Jean Todt esitti vetoomuksen aiheesta.
Hollantilainen kuljettaja Kees van Loevezijn kuoli lennettyään kuorma-autosta, hänen kartanlukijansa Theo Van de Rijt loukkaantui vakavasti ja myös skotlantilainen mekaanikko Chris Ross sai vammoja. Ranskalainen kartanlukija Patrick Canado kuoli lennettyään maastoautosta törmäyksessä toisen auton kanssa. Canadon kuljettaja Rene Boudet loukkaantui. Mekaanikko Girard Lason loukkaantui kun auto ajoi hänen ylitseen hänen nukkuessaan maassa. Belgialaiset moottoripyöräilijät Guy Huynen ja Andre Malherbe loukkaantuivat eri onnettomuuksissa.